**ประกาศสมาคมบริษัทหลักทรัพย์ไทย**

**ที่ กส. 1/2564**

**เรื่อง การซื้อขายหลักทรัพย์ของสมาชิกหรือบริษัทที่มีส่วนเกี่ยวข้องกับสมาชิก**

**ในฐานะนายหน้าหรือตัวแทนของลูกค้า**

**---------------------------------------------------------**

โดยที่เห็นสมควรให้มีการทบทวนหลักเกณฑ์เกี่ยวกับการซื้อขายหลักทรัพย์ของสมาชิกหรือบริษัทที่มีส่วนเกี่ยวข้องกับสมาชิก ในฐานะนายหน้าหรือตัวแทนของลูกค้า ในส่วนที่เกี่ยวกับการเปิดเผยให้ลูกค้าทราบถึงลักษณะที่อาจก่อให้เกิดความขัดแย้งทางผลประโยชน์ (Conflict of Interest) เพื่อให้มีระบบงานในการป้องกันความขัดแย้งทางผลประโยชน์  
ที่เหมาะสมและสอดคล้องกับการปฏิบัติงานจริงของสมาชิก

สมาคมบริษัทหลักทรัพย์ไทยจึงกำหนดหลักเกณฑ์และวิธีการเกี่ยวกับการเปิดเผยให้ลูกค้าทราบถึงลักษณะที่อาจก่อให้เกิดความขัดแย้งทางผลประโยชน์ (Conflict of Interest) ด้วยความเห็นชอบของตลาดหลักทรัพย์แห่งประเทศไทย ตามความในประกาศตลาดหลักทรัพย์แห่งประเทศไทยว่าด้วยวิธีปฏิบัติที่เกี่ยวกับการซื้อขาย การชำระราคา และการส่งมอบหลักทรัพย์ในตลาดหลักทรัพย์ ข้อ 88 (3) ในส่วนที่เกี่ยวกับข้อปฏิบัติของสมาชิกหรือบริษัทที่มีส่วนเกี่ยวข้องกับสมาชิก   
ในการเปิดเผยให้ลูกค้าทราบถึงลักษณะที่อาจก่อให้เกิดความขัดแย้งทางผลประโยชน์ (Conflict of Interest) เพื่อให้สมาชิกถือปฏิบัติ ดังนี้

ข้อ 1 ให้ยกเลิกประกาศสมาคมบริษัทหลักทรัพย์ไทย เรื่อง การซื้อขายหลักทรัพย์ของสมาชิกหรือบริษัทที่มีส่วนเกี่ยวข้องกับสมาชิก ในฐานะนายหน้าหรือตัวแทนของลูกค้า ลงวันที่ 29 กรกฎาคม 2556

ข้อ 2 ในประกาศนี้

“ตลาดหลักทรัพย์” หมายความว่า ตลาดหลักทรัพย์แห่งประเทศไทย

“สมาชิก” หมายความว่า สมาชิกสมาคมบริษัทหลักทรัพย์ไทยที่ประกอบธุรกิจนายหน้าซื้อขายหลักทรัพย์

“หลักทรัพย์ที่สมาชิกมีส่วนเกี่ยวข้อง” หมายความว่า หลักทรัพย์ของบริษัทตนเองหรือบริษัทที่มีส่วนเกี่ยวข้อง  
กับสมาชิก

“บริษัทที่มีส่วนเกี่ยวข้องกับสมาชิก” หมายความว่า

(1) บริษัทที่ถือหุ้นในสมาชิกหรือบริษัทที่สมาชิกถือหุ้นในบริษัทนั้น โดยการถือหุ้นดังกล่าวทำให้บริษัทหรือสมาชิกที่ถือหุ้นมีสิทธิในการออกเสียงเกินกึ่งหนึ่งไม่ว่าโดยทางตรงหรือทางอ้อม หรือ

(2) บริษัทที่มีอำนาจควบคุมในสมาชิกซึ่งโดยพฤติการณ์มีอิทธิพลต่อการกำหนดนโยบายการจัดการหรือการดำเนินงานของบริษัทอย่างมีนัยสำคัญ หรือบริษัทที่สมาชิกมีอำนาจควบคุมบริษัทนั้นในลักษณะเช่นเดียวกัน หรือ

(3) บริษัทที่มีผู้แทนของบริษัทนั้นเป็นกรรมการเกินกึ่งหนึ่งของจำนวนกรรมการทั้งหมดของสมาชิก หรือบริษัทที่มีผู้แทนของสมาชิกเป็นกรรมการเกินกึ่งหนึ่งของจำนวนกรรมการทั้งหมดของบริษัทนั้น

นอกเหนือจากคำที่กำหนดไว้ข้างต้น ให้คำที่ปรากฏในประกาศฉบับนี้มีความหมายเป็นไปตามนิยามที่กำหนดไว้ในข้อกำหนดตลาดหลักทรัพย์ว่าด้วยการซื้อขาย การชำระราคาและการส่งมอบหลักทรัพย์ในตลาดหลักทรัพย์

ข้อ 3 ในกรณีที่สมาชิกทำการซื้อขายหลักทรัพย์ที่สมาชิกมีส่วนเกี่ยวข้องในฐานะนายหน้าหรือตัวแทนของลูกค้า ให้สมาชิกดำเนินการอย่างใดอย่างหนึ่งดังต่อไปนี้

* 1. เปิดเผยให้ลูกค้าทราบถึงลักษณะที่อาจก่อให้เกิดความขัดแย้งทางผลประโยชน์ (Conflict of Interest) เมื่อให้คำแนะนำหรือคำปรึกษาเกี่ยวกับการลงทุนในหลักทรัพย์ที่สมาชิกมีส่วนเกี่ยวข้อง
  2. เปิดเผยให้ลูกค้าทราบถึงข้อมูลรายชื่อหลักทรัพย์และลักษณะที่อาจก่อให้เกิดความขัดแย้งทางผลประโยชน์ (Conflict of Interest) เมื่อเปิดบัญชีเพื่อให้บริการแก่ลูกค้ารายใหม่ และเมื่อมีการเปลี่ยนแปลงรายชื่อหลักทรัพย์ดังกล่าวให้แจ้งให้ลูกค้าทุกรายทราบโดยไม่ชักช้า  รวมทั้งแจ้งให้ลูกค้าทุกรายรับทราบถึงข้อมูลความขัดแย้งทางผลประโยชน์อย่างน้อยทุก 6 เดือน โดยผ่านช่องทางการติดต่อที่เป็นทางการกับลูกค้าหรือเอกสารรายงานต่าง ๆ ที่จัดส่งให้ลูกค้าของบริษัท เช่น อีเมล ระบบบริการส่งข้อความผ่านอุปกรณ์สื่อสาร (SMS/MMS) รายงานแสดงทรัพย์สินของลูกค้าตามช่องทางการติดต่อดังกล่าวข้างต้น เป็นต้น หรือในกรณีที่ลูกค้ารายใดไม่มีธุรกรรมที่ก่อให้เกิดการเคลื่อนไหวหรือเปลี่ยนแปลงในทรัพย์สินของลูกค้าติดต่อกันตั้งแต่หนึ่งปีขึ้นไป ให้สมาชิกแจ้งลูกค้ารายดังกล่าวอย่างน้อยปีละหนึ่งครั้ง

ทั้งนี้ สมาชิกอาจจัดให้มีการเปิดเผยข้อมูลเพิ่มเติมผ่านช่องทางที่ลูกค้าสามารถเข้าถึงได้โดยง่ายในภายหลังได้ เช่น ผ่านทางเว็บไชต์ของสมาชิก เป็นต้น

ข้อ 4 เปิดเผยลักษณะที่อาจก่อให้เกิดความขัดแย้งทางผลประโยชน์ (Conflict of Interest) ไว้ในรายงานหรือบทความการวิเคราะห์การลงทุนในหลักทรัพย์ เมื่อมีการจัดทำและเผยแพร่งานวิเคราะห์เกี่ยวกับหลักทรัพย์ที่สมาชิกมีส่วนเกี่ยวข้อง

ประกาศนี้มีผลบังคับใช้ตั้งแต่วันที่ 1 พฤศจิกายน 2564 เป็นต้นไป

ประกาศ ณ วันที่ 27 ตุลาคม 2564

(นายพิเชษฐ สิทธิอำนวย)

นายกสมาคม